**Dôvodová správa**

1. **Všeobecná časť**

Poslanci Národnej rady Slovenskej republiky Peter Antal, Irén Sárközy a Andrej Hrnčiar predkladajú na schôdzu Národnej rady Slovenskej republiky návrh zákona, ktorým sa mení a dopĺňa zákon Národnej rady Slovenskej republiky č. 18/1996 Z. z. o cenách v znení neskorších predpisov (ďalej len „návrh zákona“).

Cieľom predloženého návrhu zákona je nastaviť jasné pravidlá pre dohodovanie cien v prípade, ak jedným z účastníkov (väčšinou ide o osobu kupujúceho) je subjekt vo výhodnejšom hospodárskom postavení. Zároveň sa do zákona zavádza nový pojem „obchodná prirážka“, ktorá súvisí s ďalším predajom nakúpeného tovaru a ktorá je dôležitým pojmom pre porovnanie korektnosti prístupu obchodníka ku svojim dodávateľom. Návrhom zákona sa dáva taktiež kompetencia Ministerstvu pôdohospodárstva a rozvoja vidieka Slovenskej republiky kontrolovať cenovú disciplínu v oblasti cien potravinárskych výrobkov. Návrh tak reaguje na zneužívanie ekonomickej sily jedného z účastníkov obchodného vzťahu, ktoré sa v obchodných vzťahoch najmä pri predaji potravinárskeho tovaru vyskytuje stále častejšie.

Návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná, zákonmi a ostatnými všeobecne záväznými právnymi predpismi.

Predložený návrh zákona nebude mať sociálny vplyv, vplyv na informatizáciu spoločnosti ani na životné prostredie, avšak bude mať pozitívny vplyv na podnikateľské prostredie a pozitívny vplyv na verejné financie.

1. **Osobitná časť**

**K čl. I**

**K bodu 1**

Navrhuje sa komplexnejšia definícia primeraného zisku na účely zákona.

**K bodu 2**

Zákon sa dopĺňa o definíciu primeranej obchodnej prirážky, ktorú predstavuje obchodná prirážka, ktorá nepresiahne dvojnásobok obchodnej prirážky, ktorá je uplatňovaná na rovnaký, porovnateľný alebo vzájomne zastupiteľný tovar od iného dodávateľa, ktorý predávajúci ponúka v rovnakom čase. Obchodnou prirážkou sa rozumie pomer medzi rozdielom medzi predajnou a nákupnou cenou, vo vzťahu k nákupnej cene, vyjadrený v percentách.

**K bodu 3**

Dopĺňa sa, že neprimeranú cenu nemôže dohodnúť predávajúci ani kupujúci, ktorí sú vo výhodnejšom hospodárskom postavení pri predaji a nákupe potravinárskych výrobkov. Zákon sa dopĺňa o definíciu výhodnejšieho hospodárskeho postavenia a spôsobu posudzovania, či takého postavenie existuje alebo nie.

**K bodu 4**

§ 12 ods. 2 sa dopĺňa o ustanovenie, že za neprimeranú cenu u predávajúceho podľa § 12 ods. 1 sa považuje aj taká dohodnutá cena, ktorou sa výrazne presahuje primeraná obchodná prirážka, a to v tom prípade, ak ide o predaj potravinárskych výrobkov. Toto ustanovenie sa neuplatní iba v prípade taxatívne vymedzených dôvodov (časovo obmedzený predaj tovaru s vopred oznámenou zníženou cenou, výpredaj skladových zásob a ďalšie).

**K bodu 5**

Za neprimeranú cenu u kupujúceho podľa § 12 ods. 1 je nutné považovať aj takú cenu, ktorá nedosahuje ekonomicky oprávnené náklady (napr. v prípade potravinárskej prvovýroby takú cenu, ktorá nedosahuje výrobné náklady). Rovnako ako v prípade predchádzajúceho bodu sa toto ustanovenie neuplatní v taxatívne vymedzených prípadoch.

**K bodu 6**

Súčasťou cenovej evidencie podľa § 13 musí byť okrem kalkulácie nákladov a zisku aj kalkulácia obchodnej prirážky.

**K bodom 7 a 8**

Dochádza k úprave výšky pokút, ktoré cenové kontrolné orgány môžu uložiť v prípade zistenia porušenia zákona. Účelom je pritom efektívnejšie vymáhanie zákona, pričom sa očakáva i určitý preventívny účinok vo vzťahu k dotknutým subjektom.

**K bodom 9 až 11**

Definuje sa pôsobnosť Ministerstva pôdohospodárstva a rozvoja vidieka SR v oblasti cien, vykonávania cenovej kontroly a uskutočňovania konania vo veciach poručenia cenovej disciplíny v prípade cien potravinárskych výrobkov.

**K čl. II**

Upravuje sa účinnosť návrhu zákona s ohľadom na lehoty procesu prerokúvania a schvaľovania zákonov Národnou radou Slovenskej republiky.

**DOLOŽKA ZLUČITEĽNOSTI**

**právneho predpisu s právom Európskej únie**

**1**. **Predkladateľ právneho predpisu:**

Poslanci Národnej rady Slovenskej republiky Peter Antal, Irén Sárközy a Andrej Hrnčiar

**2.** **Názov návrhu právneho predpisu**:

Návrh zákona, ktorým sa mení a dopĺňa zákon Národnej rady Slovenskej republiky č. 18/1996 Z. z. o cenách v znení neskorších predpisov.

**3.**  **Problematika návrhu právneho predpisu:**

Je v súlade s právnou úpravou Európskej únie.

**4. Záväzky Slovenskej republiky vo vzťahu k Európskej únii:**

Nie sú predkladaným návrhom dotknuté.

**5. Stupeň zlučiteľnosti návrhu právneho predpisu s právom Európskej únie:**

Stupeň zlučiteľnosti – úplný

**Doložka vybraných vplyvov**

|  |  |
| --- | --- |
| **1.  Základné údaje** | |
| **Názov materiálu** | |
| Návrh zákona, ktorým sa mení a dopĺňa zákon Národnej rady Slovenskej republiky č. 18/1996 Z. z. o cenách v znení neskorších predpisov. | |
| **Predkladateľ (a spolupredkladateľ)** | |
| Peter Antal, Irén Sárközy a Andrej Hrnčiar | |
| **Charakter predkladaného materiálu** |   Materiál nelegislatívnej povahy |
| x  Materiál legislatívnej povahy |
|   Transpozícia práva EÚ |
|  | |
| **Termín začiatku a ukončenia PPK** | Materiál nebol predmetom PPK |
| **Predpokladaný termín predloženia na MPK\*** | Materiál nebol predmetom MPK |
| **Predpokladaný termín predloženia na Rokovanie vlády   SR\*** | Materiál nebol predkladaný na rokovanie vlády Slovenskej republiky |
| **2.  Definícia problému** | |
| Návrh reaguje na zneužívanie ekonomickej sily jedného z účastníkov obchodného vzťahu, ktoré sa v obchodných vzťahoch najmä pri predaji potravinárskeho tovaru vyskytuje stále častejšie. | |
| **3.  Ciele a výsledný stav** | |
| Cieľom predloženého návrhu zákona je nastaviť jasné pravidlá pre dohodovanie cien v prípade, ak jedným z účastníkov (väčšinou ide o osobu kupujúceho) je subjekt vo výhodnejšom hospodárskom postavení, aj s využitím nového pojmu „obchodná prirážka“, ktorá súvisí s ďalším predajom nakúpeného tovaru a ktorá je dôležitým pojmom pre porovnanie korektnosti prístupu obchodníka ku svojim dodávateľom. Návrhom zákona sa dáva taktiež kompetencia Ministerstvu pôdohospodárstva a rozvoja vidieka Slovenskej republiky kontrolovať cenovú disciplínu v oblasti cien potravinárskych výrobkov. | |
| **4.  Dotknuté subjekty** | |
|  | |
| **5.  Alternatívne riešenia - nepredkladajú sa** | |
|  | |
| **6.  Vykonávacie predpisy** | |
| Predpokladá sa prijatie/zmena vykonávacích predpisov?                             Áno              Nie | |
| **7.  Transpozícia práva EÚ** | |
|  | |
| **8.  Preskúmanie účelnosti\*\*** | |

|  |  |  |  |
| --- | --- | --- | --- |
| **9.   Vplyvy navrhovaného materiálu** | | | |
| **Vplyvy na rozpočet verejnej správy** | x    Pozitívne |     Žiadne |  Negatívne |
| - z toho rozpočtovo zabezpečené vplyvy |      Pozitívne |     Žiadne |    Negatívne |
| **Vplyvy na podnikateľské prostredie** | x   Pozitívne |    Žiadne |    Negatívne |
| - z toho vplyvy na MSP | x Áno |    Nie |    Čiastočne |
| **Sociálne vplyvy** |    Pozitívne | x Žiadne |    Negatívne |
| **Vplyvy na životné prostredie** |    Pozitívne | x Žiadne |    Negatívne |
| **Vplyvy na informatizáciu** |      Pozitívne | x   Žiadne |    Negatívne |
| **Vplyvy na služby pre občana z toho**     vplyvy služieb verejnej správy na občana     vplyvy na procesy služieb vo verejnej     správe |      Pozitívne | x   Žiadne |    Negatívne |
|      Pozitívne | x    Žiadne |    Negatívne |
| **10.  Poznámky** | | | |
| V prípade aktívneho uplatňovania zákona cenovými kontrolnými orgánmi sa očakáva nielen pozitívny vplyv na podnikateľské prostredie, ale aj na verejné rozpočty v podobe príjmov z uložených pokút. Tento vplyv však nie je možné vopred kvantifikovať. | | | |
| **11.  Kontakt na spracovateľa** | | | |
| peter.antal@nrsr.sk | | | |
| **12.  Zdroje** | | | |
|  | | | |
| **13.  Stanovisko Komisie pre posudzovanie vybraných vplyvov z PPK** | | | |
| Materiál nebol predmetom PPK. | | | |